b"\n_START_ARTICLE_\nGernot Rohr\n_START_SECTION_\nUra pelaajana\n_START_PARAGRAPH_\nRohrin kasvattajaseura on mannheimilainen VfB Neckarau, jonka paidasta FC Bayern M\xc3\xbcnchen hankki puolustavan keskikentt\xc3\xa4pelaajan riveihins\xc3\xa4. Rohr oli tehnyt vaikutuksen silloiseen Bayern-valmentajaan Udo Lattekiin esiintyess\xc3\xa4\xc3\xa4n Saksan nuorten maajoukkueessa. Bayernissa Rohr joutui taistelemaan peliajasta sellaisten legendojen kuin Franz Beckenbauer, Paul Breitner ja Gerd M\xc3\xbcller, kanssa. Rohr voitti Bayernissa Saksan mestaruuden lis\xc3\xa4ksi Euroopan Cupin 1974._NEWLINE_Lis\xc3\xa4\xc3\xa4ntyv\xc3\xa4n peliajan toivossa Rohr siirtyi Bayernista SV Waldhof Mannheimiin 1974 ja sielt\xc3\xa4 Kickers Offenbachiin. 1977 Rohr j\xc3\xa4tti Saksan kent\xc3\xa4t ja siirtyi Ranskaan, FC Girondins de Bordeaux'n paitaan. Bordeaux'ssa Rohr oli yksi 1980-luvun suuren joukkueen pelaajista. Aim\xc3\xa9 Jacquet'n alaisuudessa Rohr, Alain Giresse, Jean Tigana ja kumppanit muodostivat Ranskan parhaimpiin kuuluneen joukkueen. Rohr oli voittamassa kolmen Ranskan mestaruuden lis\xc3\xa4ksi kahta cupia. Euroopan Cupissa Bordeaux eteni aina v\xc3\xa4lieriin saakka 1984\xe2\x80\x9385, jossa Rohr ja kumppanit h\xc3\xa4visiv\xc3\xa4t mm. Michel Platinin edustamalle Juventukselle._NEWLINE_Rohr lopetti pelaajauransa 36-vuotiaana kauden 1988\xe2\x80\x9389 p\xc3\xa4\xc3\xa4tteeksi. Kaiken kaikkiaan Rohr pelasi puolustavana keskikentt\xc3\xa4pelaajana Bordeaux'n paidassa 352 ottelua ja teki niiss\xc3\xa4 13 maalia.\n_START_SECTION_\nUra valmentajana\n_START_PARAGRAPH_\nPelaajauransa j\xc3\xa4lkeen Rohr on toiminut valmentajana Ranskassa. H\xc3\xa4nen ensimm\xc3\xa4inen pestins\xc3\xa4 oli FC Girondins de Bordeaux'n p\xc3\xa4\xc3\xa4valmentajana, kun h\xc3\xa4net elokuussa 1990 nostettiin Raymond Goethalsin seuraajaksi. Pesti j\xc3\xa4i kuitenkin lyhyeksi, kun G\xc3\xa9rard Gili astui Rohrin saappaisiin syyskuussa._NEWLINE_Rohr palasi Bordeaux'n valmentajaksi kaudelle 1991\xe2\x80\x9392, mutta menestys j\xc3\xa4i vaatimattomaksi ja Rolland Courbis korvasi Rohrin p\xc3\xa4\xc3\xa4valmentajana kauden j\xc3\xa4lkeen._NEWLINE_Kolmannen kerran Rohr n\xc3\xa4htiin Bordeaux'n per\xc3\xa4simess\xc3\xa4 kev\xc3\xa4\xc3\xa4ll\xc3\xa4 1996. Rohr korvasi Slavoljub Muslinin p\xc3\xa4\xc3\xa4valmentajana helmikuussa ja johdatti Bordeaux'n UEFA Cupin finaaliin. Finaalissa Rohrin ex-seura FC Bayern M\xc3\xbcnchen oli kuitenkin parempi ja vei Cupin voiton. T\xc3\xa4ll\xc3\xa4kin kertaa pesti j\xc3\xa4i lyhyeksi ja Rohrin korvasi taaseen Rolland Courbis._NEWLINE_Bordeaux-pestien j\xc3\xa4lkeen Rohr on valmentanut Ranskassa US Cr\xc3\xa9teil-Lusitanosia sek\xc3\xa4 OGC Nice\xc3\xa4. Kaudella 2005\xe2\x80\x9306 Rohr toimi sveitsil\xc3\xa4isseura BSC Young Boysin p\xc3\xa4\xc3\xa4valmentajana ja johdatti seuran Sveitsin Cupin finaaliin, jossa FC Sion oli kuitenkin parempi. _NEWLINE_Toukokuussa 2007 Rohrista tuli Ligue 2:dessa pelanneen AC Ajaccion uusi p\xc3\xa4\xc3\xa4valmentaja. Rohrin johdolla Ajaccio l\xc3\xa4hti tavoittelemaan nousua p\xc3\xa4\xc3\xa4sarjaan, mutta tulokseksi kaudella 2007/08 j\xc3\xa4i lopulta Ligue 2:n yhdeks\xc3\xa4s sija. Rohr erosi teht\xc3\xa4vist\xc3\xa4\xc3\xa4n elokuussa 2008 ajauduttuaan riitoihin seurajohdon kanssa._NEWLINE_Marraskuussa 2008 h\xc3\xa4n palasi valmennusteht\xc3\xa4viin siirrytty\xc3\xa4\xc3\xa4n tunisialaisseura \xc3\x89toile Sportive du Sahelin p\xc3\xa4\xc3\xa4valmentajaksi. Kauden viimeisen sarjaottelun my\xc3\xb6t\xc3\xa4 Rohr erotettiin teht\xc3\xa4vist\xc3\xa4\xc3\xa4n. Joukkueen johto ei ollut tyytyv\xc3\xa4inen h\xc3\xa4nen joukkueensa vahvuuksien tuntemiseen, eik\xc3\xa4 tuloksetkaan olleet vakuuttavia ES Sahelin j\xc3\xa4\xc3\xa4ty\xc3\xa4 toisen kerran per\xc3\xa4kk\xc3\xa4in ilman liigamestaruutta ja 13 kerran Tunisian cupin voittoa._NEWLINE_Kes\xc3\xa4kuussa 2009 Rohr allekirjoitti kaksivuotisen sopimuksen Ligue 2:een pudoneen FC Nantes'n kanssa  Menestys syyskaudella ei kuitenkaan tyydytt\xc3\xa4nyt Nantes'n seurajohtoa ja joulukuun alussa Rohr sai potkut teht\xc3\xa4vist\xc3\xa4\xc3\xa4n. _NEWLINE_Helmikuun lopussa 2010 Rohr allekirjoitti kaksivuotisen sopimuksen Gabonin maajoukkuevalmentajan teht\xc3\xa4vist\xc3\xa4. Rohrin tavoitteena on luotsata joukkonsa menestykseen Gabonissa ja P\xc3\xa4iv\xc3\xa4ntasaajan Guinealla j\xc3\xa4rjestett\xc3\xa4viss\xc3\xa4 Afrikan mestaruuskisoissa 2012.  Gabon joutui kotikisoissaan kovaan alkulohkoon Marokon, Tunisian ja Nigerin kanssa. Rohr luotsasi miehist\xc3\xb6ns\xc3\xa4 voittoon kaikissa alkulohkon otteluissa ja odotukset nousivat korkealle. Joukkue taisteli puoliv\xc3\xa4lieriss\xc3\xa4 hienosti Malia vastaan, mutta h\xc3\xa4visi lopulta rangaistuspotkukilpailussa 4\xe2\x80\x935. Suoritus oli kuitenkin hyv\xc3\xa4, sill\xc3\xa4 vain kerran aiemmin Gabon oli selvinnyt Afrikan mestaruuskisojen puoliv\xc3\xa4lieriin.  Puoliv\xc3\xa4lier\xc3\xa4paikasta huolimatta Gabonin liitto ei uusinut Rohrin sopimusta ja t\xc3\xa4m\xc3\xa4 j\xc3\xa4tti teht\xc3\xa4v\xc3\xa4ns\xc3\xa4 helmikuun lopussa 2012. _NEWLINE_Syyskuussa 2012 Rohr palasi valmennusteht\xc3\xa4viin Nigerin uutena maajoukkuevalmentajana.  H\xc3\xa4nen johdollaan Nigerin peliesitykset j\xc3\xa4iv\xc3\xa4t heikoiksi ja joukkue ei voittanut yht\xc3\xa4\xc3\xa4n ottelua vuoden 2013 Afrikan mestaruuskisoissa. Afrikan mestaruuskisojen 2015 karsinnoissa Niger j\xc3\xa4i lohkonsa viimeiseksi, eik\xc3\xa4 selvinnyt kisoihin ensi kertaa sitten vuoden 2010. Nigerin liitto erotti Rohrin lokakuussa 2014. _NEWLINE_Helmikuussa 2015 Rohrista tuli Burkina Fason maajoukkuevalmentaja.  Rohr ja liitto purkivat sopimuksen joulukuussa 2015. Burkina Faso oli MM2018-karsintalohkossaan kolmantena.  Rohr j\xc3\xa4tti teht\xc3\xa4v\xc3\xa4ns\xc3\xa4 sek\xc3\xa4 ammatillisista ett\xc3\xa4 perhesyist\xc3\xa4. Valmennuspestins\xc3\xa4 p\xc3\xa4\xc3\xa4tytty\xc3\xa4 h\xc3\xa4n siirtyi Saksan jalkapalloliiton palvelukseen kehitt\xc3\xa4misteht\xc3\xa4viin._NEWLINE_Elokuussa 2016 Rohrista tuli Nigerian jalkapallomaajoukkueen p\xc3\xa4\xc3\xa4valmentaja. Rohrin johdolla Superkotkat selvittiv\xc3\xa4t tiens\xc3\xa4 MM-lopputurnaukseen 2018."